Σχόλιο:Παράνομη διακίνηση παιδιών στην Αιτή
Οι ΗΠΑ συνεργάζονται με την κυβέρνηση της χώρας για αλλαγές με στόχο την καταπολέμηση του φαινομένου.
Ακολουθεί σχόλιο που αντικατοπτρίζει απόψεις της αμερικανικής κυβέρνησης: Φυσικές καταστροφές, όπως ο σεισμός στις 12 Ιανουαρίου στην Αιτή, δημιούργησαν ασταθείς συνθήκες και αύξησαν την πιθανότητα εκμετάλλευσης των αδυνάτων. Τέτοιες καταστροφές, είπε ο Λουίς Σιντεμπάκα, πρέσβης της Υπηρεσίας Παρακολούθησης και Καταπολέμησης της Παράνομης Διακίνησης Ανθρώπων, επηρεάζουν σημαντικά τα πιο ευάλωτα μέλη της κοινωνίας, καθιστώντας τα πρωτεύοντες στόχους εκμετάλλευσης και δουλείας. Οι ΗΠΑ εξακολουθούν να συνεργάζονται με την Αιτή για την αντιμετώπιση της παιδικής δουλείας, η οποία είναι γνωστή και ως «ρέσταβικς». Κάτω από το σύστημα αυτό, φτωχές οικογένειες αγροτών στέλνουν τα παιδιά τους στις πόλεις να ζήσουν με πλούσιες οικογένειες, οι οποίες, πιστεύουν οι γονείς, παρέχουν στα παιδιά τους τροφή, κατάλυμα και παιδεία, με αντάλλαγμα λίγη δουλειά. Οι περισσότερες περιπτώσεις παράνομης διακίνησης έχουν να κάνουν με τις 225 χιλιάδες παιδιά που είναι οικιακοί υπηρέτες. 65% των θυμάτων είναι κορίτσια ηλικίας 6 με 14 ετών. Εργάζονται πάρα πολλές ώρες, δεν πληρώνονται, δεν πάνε σχολείο και συχνά κακοποιούνται σωματικά και σεξουαλικά. Η εργατική νομοθεσία της Αιτής απαιτεί από τους εργοδότες να πληρώνουν τους οικιακούς βοηθούς πάνω από 15 χρονών. Πολλοί έφηβοι-οικιακοί βοηθοί, λοιπόν, απομακρύνονται από τα σπίτια στα οποία δουλεύουν πριν κλείσουν τα 15. Τα παιδιά αυτά που υπηρετούσαν σαν «ρέσταβικς» συνιστούν ένα σημαντικό μέρος των παιδιών που ζουν στους δρόμους της Αιτής. Όταν ο καταστροφικός σεισμός κτύπησε την Αιτή, οι ΗΠΑ αναγνώρισαν την ανάγκη να κάνουν περισσότερα για την προστασία των πιο ευάλωτων μελών της κοινωνίας. Ο Πρέσβης Σιντεμπάκα δήλωσε ότι ενέργειες για τον περιορισμό της παράνομης διακίνησης παιδιών πρέπει να αρχίσουν στα πλαίσια της αντιμετώπισης της κρίσης στην περιοχή. Οι μελλοντικές προσπάθειες της διεθνούς κοινότητας πρέπει επίσης να επικεντρωθούν στη στήριξη των προσπαθειών της κυβέρνησης για την επιβολή αποτελεσματικών μέτρων κατά της παράνομης διακίνησης παιδιών. Οι προσπάθειες πρέπει να εστιαστούν στην αναγνώριση, καταγραφή, και προσωρινή φροντίδα των παιδιών που είναι μόνα και έχουν αποχωριστεί τους γονείς τους, ενώ συγχρόνως να γίνουν προσπάθειες εντοπισμού της οικογένειάς τους. Επίσης, οι κυβερνήσεις πρέπει να αξιολογήσουν τα προβλήματα που υπάρχουν και να διασφαλίσουν ότι τα θεσμικά, και νομικά εργαλεία και οι κοινωνικοί θεσμοί επαρκούν για την αντιμετώπιση αυτής της τραγωδίας. Με την βοήθεια των ΗΠΑ τα διαβήματα αυτά γίνονται με επιτυχία, είπε ο κ. Σιντεμπάκα, επισημαίνοντας ότι ένα πεντάχρονο κορίτσι βρέθηκε, από μη κυβερνητική οργάνωση που στηρίζεται από το Στέητ Ντηπάρτμεντ, μόνο του στη μεθοριακή περιοχή Ουόναχμιντ. Ο Πρέσβης Λούις Σιντεμπάκα είπε ότι αυτοί που βρήκαν το κορίτσι κατάφεραν να κινηθούν γρήγορα και με τη βοήθεια άλλων φορέων να την παραδώσουν στην οικογένειά της. Οι ΗΠΑ είναι έτοιμες να στηρίξουν τις μη κυβερνητικές οργανώσεις και να συνεργαστούν με την κυβέρνηση της Αιτής, καθώς αυτή καταβάλλει προσπάθειες για την έγκριση, απ’ το Αϊτινό Κοινοβούλιο, νομοθεσίας κατά της παράνομης διακίνησης ατόμων. Επίσης οι ΗΠΑ είναι έτοιμες να συνεργαστούν με την Αϊτή για την ενίσχυση θεσμών που θα συντελέσουν στην καταπολέμηση αυτής της εγκληματικής πρακτικής.